《贫女吟》
元代·黄镇成

贫女娉婷年少时，绮窗日日画蛾眉。不羡桃花妆笑靥，肯随杨柳斗腰肢。

寒机织得云间素，青鸾一一衔花度。自裁春雾作春衣，含香试缕蔷薇露。

长怜玉质解倾城，谁料贫家嫁不成。年去年来春色晚，花开花落两无凭。

时时自理閒妆箧，尚有翠蕤金奁叶。玉纤不似旧时妆，瑶台更度琴三叠。

秪今老大白头新，如何却说嫁商人。贫女贞白毋辞贫，犹胜东家女儿嫁得不终身。

作者简介：黄镇成（1287－1362）字元镇，号存存子、紫云山人、秋声子、学斋先生等。邵武（今福建邵武县）人，元代山水田园诗人，与黄清老（邵武故县人）被后人并称为“诗人二黄”。初屡荐不就，遍游楚汉齐鲁燕赵等地，后授江南儒学提举，未上任而卒。著有《秋声集》四卷、《尚书通考》十卷。